b'\n_START_ARTICLE_\nFeltspat\n_START_PARAGRAPH_\nFeltspat tilh\xc3\xb8rer den viktigste bergartsdannende gruppen av mineraler og utgj\xc3\xb8r inntil 60\xc2\xa0% av jordskorpen, og er dermed det vanligste mineralet i jordskorpa. De er essensielle elementer i magmatiske bergarter hvor mengde og type brukes til klassifisering. Feltspatene krystalliseres fra magma b\xc3\xa5de i dypbergarter og dagbergarter. De kan ogs\xc3\xa5 opptre som kompakte mineraler, i ganger og finnes i metamorfe bergarter og mange sediment\xc3\xa6re bergarter. Feltspatene kan variere fra fargel\xc3\xb8s til hvit og lys gr\xc3\xa5, men det finnes ogs\xc3\xa5 varianter som er brune, gule, r\xc3\xb8de, gr\xc3\xb8nne og svarte.\n_START_SECTION_\nEtymologi\n_START_PARAGRAPH_\nFeltspat kommer fra de tyske ordene \xc2\xabfeld\xc2\xbb, som betyr felt, og \xc2\xabspat\xc2\xbb, for \xc2\xabstein som ikke inneholder malm\xc2\xbb. Visse steder i Norge forekommer \xc2\xabspatt\xc2\xbb som dialektisk uttrykk for feltspat. _NEWLINE_Om et materiale inneholder feltspat kan det omtales som feltspatisk. Feltspatoide mineraler er bergartsdannende mineraler som ligner p\xc3\xa5 feltspat kjemisk og strukturelt, men inneholder mindre SiO\xe2\x82\x82 enn feltspatene.\n_START_SECTION_\nBruk\n_START_PARAGRAPH_\nFeltspat er et mineral med flere bruksomr\xc3\xa5der innen industrien og  det stilles store krav til renhet i mineralkonsentratene._NEWLINE_I industriell sammenheng omtales alkalifeltspat og albitt som henholdsvis \xc2\xabkalifeltspat\xc2\xbb og \xc2\xabnatronfeltspat\xc2\xbb. Begge utgj\xc3\xb8r viktige deler av mineralblandinger som brukes til forskjellige typer glass, porselen, keramikk, glasur og emalje. Dessuten brukes feltspat, s\xc3\xa6rlig plagioklas, som slipemiddel og fyllmasse (filler) i blant annet maling, sparkel og plast._NEWLINE_Kalifeltspat foretrekkes i produksjon av keramikk og porselen, mens natronfeltspat foretrekkes i glass. Grovkrystallin og hvit albitt (ogs\xc3\xa5 kalt \xc2\xabtannspat\xc2\xbb eller \xc2\xabdentalspat\xc2\xbb) brukes ogs\xc3\xa5 til produksjon av kunstige tenner._NEWLINE_Sand fremstilt ved knusing og sikting av anortositt brukes som ildfast-materiale, til forskjellige typer aluminiumskjemikalier, keramikk og hvit pukk som benyttes i ulike typer lyst veidekke._NEWLINE_Feltspat brukes ogs\xc3\xa5 ofte som halv-edelstein i smykker. Disse omfatter den gr\xc3\xb8nnfargete alkalifeltspaten amasonitt, en plagioklas med et metallisk bl\xc3\xa5lig fargespill som ofte er omtalt som \xc2\xabm\xc3\xa5nestein\xc2\xbb og aventurin (\xc2\xabsolstein\xc2\xbb), som er en plagioklas med et r\xc3\xb8dlig fargespill._NEWLINE_Feltspater kan ogs\xc3\xa5 brukes til termolumeniscent datering og optisk datering i geovitenskap og arkeologi.'